b'\n_START_ARTICLE_\nAtrij\n_START_PARAGRAPH_\nAtrij je v arhitekturi velik odprt prostor, ki se nahaja v stavbi. Atrij je pogost pojav v rimski hi\xc5\xa1i in zagotavlja svetlobo in prezra\xc4\x8devanje notranjosti. Sodobni atriji, kot so se razvili v poznem 19. in 20. stoletju, so pogosto primeri visokih trgovskih kompleksov, ki imajo stekleno streho in / ali velika okna in se v glavnem nahajajo takoj onkraj glavnih vhodnih vratih (v preddverju)._NEWLINE_Atriji so priljubljena zna\xc4\x8dilnost oblikovanja prostora, saj dajejo zgradbi ob\xc4\x8dutek prostornosti in svetlobe. Po\xc5\xbearno varstvo je pomemben vidik sodobnega oblikovanja atrija zaradi kritik, da bi lahko slabo zasnovan atrij omogo\xc4\x8dal hitro \xc5\xa1iritev po\xc5\xbeara na objekt.\n_START_SECTION_\nStarodavni atriji\n_START_PARAGRAPH_\n\xc5\xbde najstarej\xc5\xa1e kulture kot so mezopotamska, egip\xc4\x8danska in etru\xc5\xa1\xc4\x8danska so poznale tip hi\xc5\xa1e, zgrajen okoli notranjega dvori\xc5\xa1\xc4\x8da._NEWLINE_Latinska beseda atrij pomeni odprto centralno dvori\xc5\xa1\xc4\x8de, iz katerega se vstopa/izstopa v zaprte prostore hi\xc5\xa1e, pri tipu velike anti\xc4\x8dne rimske hi\xc5\xa1e, znane kot domus. Impluvium je plitev v tla poglobljen bazen za zajem de\xc5\xbeevnice, ki se je stekala iz strehe, ki je bila obrnjena navznoter. Nekateri ohranjeni primeri so zelo lepo dekorirani. Odprtina v stropu nad bazenom je bila narejena s pomo\xc4\x8djo podpor v strehi. Ta podrobnost lo\xc4\x8di ve\xc4\x8d razli\xc4\x8dnih stilov atrijev. Vitruvij obravnava tri vrste: toskanski (brez stebrov), tetrastilni (s \xc5\xa1tirimi stebri) in korintski (z ve\xc4\x8d stebri), ki podpirajo streho. Kot osrednji del hi\xc5\xa1e je bil atrij najbolj bogato opremljen prostor. Vseboval je tudi malo kapelo z duhovi prednikov (lararium), varuhov ognji\xc5\xa1\xc4\x8da, v\xc4\x8dasih pa doprsni kip gospodarja hi\xc5\xa1e._NEWLINE_Izraz atrij je bil uporabljen tudi za razli\xc4\x8dne prostore v javnih in verskih objektih, predvsem razne oblike arkadnih dvori\xc5\xa1\xc4\x8d (kasneje kri\xc5\xbeni hodnik), ve\xc4\x8dje razli\xc4\x8dice doma\xc4\x8dih prostorov. Bizantinske cerkve so se pogosto za\xc4\x8dele s tak\xc5\xa1nim prostorom (mo\xc5\xa1eje, \xc4\x8deprav se izraz obi\xc4\x8dajno ne uporablja za islamsko arhitekturo).\n_START_SECTION_\nRenesansa in barok\n_START_PARAGRAPH_\nGradnja notranjega dvori\xc5\xa1\xc4\x8da je bila zna\xc4\x8dilnost tudi renesan\xc4\x8dnih pala\xc4\x8d, ki so se zgledovale po rimskih, le da so bile bolj utrjene. Okoli notranjega dvori\xc5\xa1\xc4\x8da so se razvile arkade, celo v ve\xc4\x8d nadstropjih. Iz teh hodnikov se je vstopalo v notranjost zgradbe. V teh pala\xc4\x8dah so bili reprezentan\xc4\x8dni prostori v prvem nadstropju, dostopni po stopni\xc5\xa1\xc4\x8du iz atrija._NEWLINE_Tak tip se je prenesel tudi v barok, le da je bil tedaj atrij manj pomemben oziroma si ga deli ve\xc4\x8d stanovanj ali ljudi. Zanimiv primer je Mestna hi\xc5\xa1a v Ljubljani, ki je nastala z zdru\xc5\xbeitvijo dveh stanovanjskih hi\xc5\xa1. V notranjosti so nastali trije atriji. Eden je \xc5\xa1e posebej imeniten z arkadami in z sgraffito okra\xc5\xa1eno fasado.\n_START_SECTION_\n19. stoletje: zastekljen atrij\n_START_PARAGRAPH_\n19. stoletje je prineslo industrijsko revolucijo z velikim napredkom tehnike na podro\xc4\x8dju obdelave \xc5\xbeeleza in stekla. Dvori\xc5\xa1\xc4\x8da oziroma atrije so mno\xc5\xbei\xc4\x8dno zastekljevali in s tem odpravili nekatere vremenske vplive. Rodil se je moderen atrij.\n_START_SECTION_\nModeren atrij\n_START_PARAGRAPH_\nEden od glavnih javnih prostorov v Federation Square, Melbourne, Avstralija se imenuje Atrium in je ulica kot prostor, 5 nadstropij visoka zastekljena stena in streha. Struktura in zasteklitev sledita vzorcu sistema fraktalov in se uporablja za razporejanje plo\xc5\xa1\xc4\x8d na ostalih delih fasad na Federation Square._NEWLINE_Od leta 2007 ima najvi\xc5\xa1ji atrij Burj Al Arab v Dubaju. Burj Al Arab je bil zgrajen, da bi o\xc4\x8daral in ikoniziral urbani razvoj v mestu Dubaj._NEWLINE_Luxor Hotel v Las Vegasu, Nevada, ima najve\xc4\x8dji atrij na svetu (po prostornini) z 820.000 m\xc2\xb3._NEWLINE_Tudi sodobna arhitektura pri stanovanjskih hi\xc5\xa1ah uporablja tip atrijske hi\xc5\xa1e.'